नितिन गडकरी की चुनौतियां भी अजीबोग़रीब हैं. उन्हें दुश्मनों से खतरा नहीं है. उनकी सबसे बड़ी परेशानी भाजपा के वे नेतागण हैं, जो अब तक पार्टी के कर्ताधर्ता रहे हैं. अध्यक्ष बनते ही नितिन गडकरी ने अपने प्रतिद्वंद्वियों पर पहला वार किया. पुराने लोगों को वापस पार्टी में शामिल करने की बात कहकर गडकरी ने उन नेताओं को यह संदेश दिया है कि वे अपने हिसाब से पार्टी को चलाएंगे. यह संदेश देने की कोशिश की कि पार्टी को अब तक जिस हिसाब से चलाया जा रहा था, उस पर लगाम लगने वाली है. व्यक्तिविशेष के हित से पार्टी का हित पहले है. इस संदर्भ में भारतीय जनता पार्टी से निकाले गए पूर्व विदेश मंत्री जसवंत सिंह का नाम नहीं लिया गया. जसवंत सिंह भाजपा के बड़े नेता रहे हैं. उनकी पृष्ठभूमि संघ की नहीं है. उनका नाम न लेकर गडकरी ने उस विश्वास को पुख्ता किया है कि वह संघ के नुमाइंदे बनकर भारतीय जनता पार्टी के भविष्य को निखारना चाहते हैं.